Ο οίκος πιστοληπτικής αξιολόγησης «Standard & Poor's», επιβεβαίωσε την αξιολόγηση της πιστοληπτικής ικανότητας της Κύπρου, στο BB+, αναθεωρώντας ταυτόχρονα τις προοπτικές της κυπριακής οικονομίας από σταθερές σε θετικές.

Αυτό σημαίνει, σύμφωνα με ανακοίνωση του οίκου, ότι πιθανό να προχωρήσει σε αναβάθμιση της πιστοληπτικής ικανότητας της Κύπρου στους επόμενους 12 μήνες, εάν η δημοσιονομική εξυγίανση συνεχίσει απρόσκοπτα και η οικονομία εξακολουθήσει να ανακάμπτει στα προ της κρίσης επίπεδα.

Ο οίκος προβλέπει ότι η μεγέθυνση του ΑΕΠ θα κυμανθεί κατά μέσο όρο στο 3% την περίοδο 2017-2020.

Ο οίκος διατηρεί την Κύπρο μία μόλις βαθμίδα κάτω από την επενδυτική κατηγορία, σε αντίθεση με τους οίκους Fitch και Moody's που διατηρούν την Κύπρο τρεις βαθμίδες, κάτω από την επενδυτική κατηγορία.

Οι «Standard & Poor's», ήταν ο πρώτος οίκος που υποβάθμισε την κυπριακή οικονομία στην κατηγορία σκουπίδια, τον Δεκέμβριο του 2012.

(Πηγή: ΑΠΕ-ΜΠΕ)